*«ΟΠΟΙΟΣ ΑΓΑΠΑ ΤΗΝ ΠΑΤΡΙΔΑ ΤΟΥ, ΤΗΝ ΚΡΙΝΕΙ ΑΥΣΤΗΡΑ»*

**Προσβάλλουν τη νοημοσύνη μας**

«Είμαι ένας πολύ φτωχός γιατρός. Πάμφτωχος, σας λέω. Αφού ούτε δεύτερο BMW έχω, ούτε δεύτερο κοτεράκι, ούτε πολλά ακίνητα, ούτε καν 500.000 ευρόπουλα στην τράπεζα. Και το κυριότερο, δεν φοροδιαφεύγω πάνω από το 80% του εισοδήματός μου!

»Και αντί η κυβέρνηση να μου πει ένα μεγάλο ευχαριστώ για το κοινωνικό μου έργο, έρχεται μέσα σε αυτή τη δυστυχία μου να θέλει να μου επιβάλει μέτρα απαράδεκτα. Άκου λέει να πληρώνομαι με πιστωτική κάρτα από τους ασθενείς μου.

»Και πού θα βρω εγώ, κυρά κυβέρνηση, τα εκατό ολόκληρα ευρώ για να εφοδιαστώ το μηχάνημα και μετά πώς θα είμαι σε θέση να πληρώνω προμήθεια στην τράπεζα το 2% άντε το 1,5% της αμοιβής μου, μήνας μπαίνει, μήνας βγαίνει;

»Πώς θα συντηρήσω την οικογένεια μου, πώς θα δώσω ψωμί στα παιδιά μου με τόσα έξοδα που με φορτώνεις; Θα αναγκαστώ να μετακυλήσω αυτά τα έξοδα στους ασθενείς. Δεν έχω άλλη διέξοδο. Και δεν θα είναι κρίμα οι αγρότες, οι μεροκαματιάρηδες, τα συνήθη θύματα, να πληρώσουν και πάλι τη “νύφη”; Και βέβαια είναι!

»Αυτά τα πράγματα, κυρία κυβέρνηση, δεν συμβαίνουν σε πολιτισμένες χώρες όπως είναι η Ελλάδα.

»Ευτυχώς, όμως, που υπάρχει και ο Ιατρικός Σύλλογος Αθηνών ο οποίος προασπίζεται τους αδύνατους και καταπολεμά την αδικία! Τι θα γινόμασταν χωρίς αυτό το Σύλλογο; Θα αφανιζόμασταν!

»Ομολογώ, λοιπόν, ότι ένιωσα μια μεγάλη ανακούφιση όταν διάβασα την ανακοίνωση του ΙΣΑ:

 “*O Ιατρικός Σύλλογος Αθηνών, εκφράζει την αντίθεσή του στην καθιέρωση της πληρωμής της ιατρικής επίσκεψης και πράξεων με πιστωτική κάρτα όπως προαναγγέλθηκε από το υπουργείο Οικονομικών και καλεί την κυβέρνηση να το επανεξετάσει.*

*“Το εν λόγω μέτρο δεν θα συμβάλλει στην πάταξη της φοροδιαφυγής, καθώς πρόκειται για παροχή υπηρεσιών και όχι για προϊόν και δεν μπορεί κατ’ αυτόν τον τρόπο να ελεγχθεί.*

*“Αντιθέτως, θα αποτελέσει μια ακόμα σημαντική επιβάρυνση για τον επαγγελματία της υγείας που θα πρέπει να πληρώσει την προμήθεια του 2% στις τράπεζες καθώς και το κόστος αγοράς του μηχανήματος. Οι ιδιώτες γιατροί που έχουν εξαθλιωθεί οικονομικά θα πρέπει να υποστούν την επιβάρυνση ή θα εξαναγκαστούν να μετακυλήσουν το κόστος στον ασθενή.*

*“Επιπλέον θα πρέπει να ληφθεί υπόψη ότι υπάρχει μια μεγάλη μερίδα ασθενών προχωρημένης ηλικίας που δεν έχει εξοικειωθεί με την συγκεκριμένη διαδικασία. Ο ΙΣΑ καλεί την κυβέρνηση να λάβει υπόψη τις ιδιαίτερες παραμέτρους του χώρου της υγείας και να επιδείξει την ανάλογη κοινωνική ευαισθησία”».*

Επειδή έγινα… γιατρός μόνο για τις ευθυμογραφικές απαιτήσεις τούτου του σχόλιου, είμαι αναγκασμένος να επανέλθω στην πραγματικότητα. Ας εξετάσουμε, λοιπόν, ορισμένα σημεία της φοβερής και τρομερής ανακοίνωσης του Ιατρικού Συλλόγου Αθηνών, της «περισπούδαστης» αυτής ανακοίνωσης που ο ΙΣΑ εξέδωσε χωρίς ντροπή (οι υπογραμμίσεις δικές μου):

Α. *«Το εν λόγω μέτρο δεν θα συμβάλλει στην πάταξη της φοροδιαφυγής, καθώς πρόκειται για παροχή υπηρεσιών και όχι για προϊόν και δεν μπορεί κατ΄αυτόν τον τρόπο να ελεγχθεί.»* Μα για αυτό ακριβώς το λόγο, ότι δηλαδή δεν μπορεί να ελεγχθεί η φοροδιαφυγή με άλλο τρόπο, αφού πρόκειται για παροχή υπηρεσιών, η χρήση της πιστωτικής κάρτας θα θέσει τέρμα στη φοροδιαφυγή! Εννοείται ότι τα ασφαλιστικά ταμεία θα πρέπει να αρνούνται οποιαδήποτε κάλυψη αν ο ενδιαφερόμενος δεν προσκομίζει το παραστατικό της πιστωτικής κάρτας.

Β. Είναι αστείο να ισχυρίζεται ο ΙΣΑ ότι η επιβάρυνση από τη χρήση της πιστωτικής κάρτας είναι δυσβάστακτη από τους γιατρούς, τη στιγμή που η χρέωση για την απόκτηση του μηχανήματος είναι από 100 ευρώ έως και δωρεάν (ανάλογα με την τράπεζα) και το ποσοστό χρέωσης κάθε συναλλαγής είναι κάτω του 2%. Και ο ισχυρισμός αυτός του ΙΣΑ γίνεται ακόμα πιο γελοίος όταν και μικρομάγαζα σήμερα δέχονται πιστωτικές κάρτες!

Γ. Στη συνέχεια ο Ιατρικός Σύλλογος Αθηνών κόπτεται για τη μερίδα των ασθενών που λόγω προχωρημένης ηλικίας δεν έχει εξοικειωθεί με τη χρήση των πιστωτικών καρτών. Μα η χρήση γίνεται από τον παρέχοντα την υπηρεσία ή τον πωλητή ενός προϊόντος και το μόνο που κάνει ο αποδέκτης της υπηρεσίας ή αγοραστής του προϊόντος είναι να βάλει την υπογραφή του ή τον κωδικό ασφαλείας της πιστωτικής κάρτας! Πού λοιπόν βρίσκεται η δυσκολία;

Δ. Τέλος ο Ιατρικός Σύλλογος Αθηνών καλεί την κυβέρνηση να επιδείξει «κοινωνική ευαισθησία»! Αυτό κι’ αν δεν λέγεται… «αναισθησία»!

Δεν γνωρίζω ποιος συνέταξε αυτό το «διαμάντι» του ΙΣΑ. Εκείνο, όμως, που γνωρίζω είναι ότι ο άνθρωπος αυτός προσβάλλει τη νοημοσύνη μας και με τα γραφόμενα του πλήττει το κύρος του Ιατρικού Συλλόγου Αθηνών. Πολλές φορές χρειάζονται και οι γιατροί γιατρό και για τη συγκεκριμένη περίπτωση ο συγκεκριμένος συντάκτης ας γνωρίζει ότι έχει στη διάθεσή του την πιστωτική μου κάρτα…

**Γιώργος Μεσσάρης**

**Υ.Γ. 1: Θέλω να υπογραμμίσω ότι όλοι οι γιατροί δεν είναι ίδιοι. Δε θησαυρίζουν φοροδιαφεύγοντας. Υπάρχουν και αυτοί -ενδεχόμενα η πλειοψηφία- που παραμένουν πιστοί στον όρκο του Ιπποκράτη και διόλου απίθανο να αντιμετωπίζουν οικονομική στενότητα. Η ανακοίνωση του ΙΣΑ, επομένως, δεν προασπίζει τα συμφέροντα των τελευταίων. Προασπίζει μόνο τα συμφέροντα των λεγόμενων μεγαλογιατρών.**

**Υ.Γ. 2: Το θέμα της φοροδιαφυγής του κλάδου είναι τεράστιο και αμαυρώνει τον ιατρικό κόσμο της Ελλάδας που έχει γίνει στόχος βιτριολικών σχολίων στο εξωτερικό.**

*Μέχρι την επόμενη εβδομάδα γεια σας και να περνάτε καλά (όσο καλά επιτρέπουν τα μνημόνια και τα μύρια άλλα δαιμόνια που ταλανίζουν την πατρίδα).*

georgemessaris@gmail.com

[www.omegadocumentaries.com](http://www.omegadocumentaries.com) **(Τελευταία παραγωγή: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ)**